กรมควบคุมโรค เตือนประชาชนดูแลสุขภาพ แนะยึดหลัก ปิด ล้าง เลี่ยง หยุด แนะ 7 กลุ่มเสี่ยงรีบขอรับการฉีดวัคซีนป้องกันไข้หวัดใหญ่ได้ฟรี
กรมควบคุมโรค เตือนประชาชนดูแลสุขภาพ แนะยึดหลัก ปิด ล้าง เลี่ยง หยุด แนะ 7 กลุ่มเสี่ยงรีบขอรับการฉีดวัคซีนป้องกันไข้หวัดใหญ่ได้ฟรี นายแพทย์สุวรรณชัย วัฒนายิ่งเจริญชัย อธิบดีกรมควบคุมโรค กล่าวว่า ช่วงนี้สภาพอากาศเปลี่ยนแปลงจากฤดูร้อนเข้าสู่ฤดูฝน ทำให้อากาศมีความชื้นสูงเอื้อต่อการระบาดของเชื้อไวรัสและแบคทีเรีย ผู้ที่มีสุขภาพไม่แข็งแรง หรือมีภูมิต้านทานน้อย เช่น เด็กเล็ก ผู้สูงอายุ และผู้มีโรคประจำตัว จะเจ็บป่วยด้วยโรคติดเชื้อระบบทางเดินหายใจได้ง่าย โดยเฉพาะโรคไข้หวัดใหญ่ ประชาชนสามารถป้องกันตนเองจากโรคติดเชื้อระบบทางเดินหายใจได้ โดยขอให้ยึดหลัก “ปิด ล้าง เลี่ยง หยุด” โดย ปิด คือปิดปากและปิดจมูก เมื่อไอ จาม ต้องใช้หน้ากากอนามัย หรือใช้กระดาษทิชชูปิดปากและจมูกทุกครั้ง ล้าง คือ ล้างมือบ่อยๆ ด้วยน้ำและสบู่หรือแอลกอฮอล์เจล เลี่ยง คือ เลี่ยงการไปใกล้ชิดกับผู้ป่วย หรือเข้าไปในสถานที่แออัด มีคนอยู่กันจำนวนมาก และหยุด คือเมื่อป่วยควรหยุดเรียน หยุดงาน หยุดกิจกรรม พักรักษาตัวที่บ้านจนกว่าจะหาย หากอาการไม่ดีขึ้นให้รีบไปพบแพทย์ อย่างไรก็ตาม ปีนี้กรมควบคุมโรค ร่วมกับสำนักงานหลักประกันสุขภาพแห่งชาติ (สปสช.) มีการรณรงค์ฉีดวัคซีนป้องกันโรคไข้หวัดใหญ่ฟรีแก่ 7 กลุ่มเสี่ยงเร็วขึ้น จากกำหนดเดิมจะให้วัคซีนเดือนมอถุนายน เลื่อนขึ้นมาเป็นเดือนนี้ (พ.ค.) ประชาชนที่ทราบว่าตนเป็นกลุ่มเสี่ยงขอให้ติดต่อขอรับฟรี ณ โรงพยาบาลของรัฐและเอกชนทุกแห่งที่ร่วมโครงการหลักประกันสุขภาพแห่งชาติ ได้ตั้งแต่บัดนี้ไปจนถึงวันที่ 31 สิงหาคม 2563 สอบถามข้อมูลเพิ่มเติมได้ที่สายด่วนกรมควบคุมโรค โทร.1422 หรือสายด่วน สปสช.โทร 1330สำหรับประชาชน 7 กลุ่มเสี่ยง ได้แก่ กลุ่มหญิงตั้งครรภ์ อายุครรภ์4 เดือนขึ้นไป  กลุ่มเด็กเล็กอายุ 6 เดือน ถึง 2 ปี กลุ่มผู้มีโรคเรื้อรัง ได้แก่ โรคปอดอุดกั้นเรื้อรัง หอบหืด หัวใจ หลอดเลือดสมอง ไตวาย ผู้ป่วยมะเร็งที่อยู่ระหว่างการได้รับเคมีบำบัด และโรคเบาหวาน กลุ่มคนอายุเกิน 65 ปีขึ้นไป กลุ่มผู้พิการทางสมองที่ช่วยเหลือตนเองไม่ได้  กลุ่มผู้ป่วยโรคธาลัสซีเมียและผู้ที่มีภูมิคุ้มกันบกพร่อง ซึ่งรวมถึงผู้ติดเชื้อ HIV ที่มีอาการ และกลุ่มคนอ้วน น้ำหนักเกิน 100 กิโลกรัม